
Sažetak 

U članku se obrađuje ideja antropocentrizma, s posebnim naglaskom na ideji etičkog antropocentrizma, u ozra- 
čju ekološke krize i biocentričke paradigme. Idejno polazište sačinjava neslaganje sa zahtjevima radikalne bio- 
centričke koncepcije prirode i života koja ide u pravcu egalitarističke uravnilovke prirodnih oblika života. U tom 
smislu u članku se nastoji pokazati da je biocentrička paradigma, zajedno s ekološkom krizom, dijete novovje- 
kovne koncepcije čovjeka, prirode i života, a ne izvorno biblijske i kršćanske koncepcije. Ta spoznaja igra glavnu 
ulogu u kritičkom osvrtu na epistemološke, logičke i etičke dimenzije biocentričke koncepcije prirode i života, jer 
se putem analize tih dimenzija pokazuje da su radikalni zahtjevi biocentričke koncepcije prirode i života prožeti 
katkada radikalnom kritikom na račun kršćanske koncepcije prirode i života, koja je ne samo neopravdana, nego 
promašuje metu. Radikalna biocentrička koncepcija polazi, naime, od nekih teorijskih pretpostavki koje nisu ni 
znanstveno ni filozofski dokazane, te se na temelju kritike tih pretpostavki u nastavku članka pokušava usmje- 
riti čitavi diskurs prema mudroslovnom prevladavanju podvučenih neslaganja između biocentrizma i antropo- 
centrizma, a na način logičkog i realnog isticanja ontološkog dostojanstva svih živih bića, ali u skladu s njiho- 
vim moralnim statusom unutar objektivnog hijerarhijskog ustrojstva prirode i života, uključujući dakako čov- 
jeka. 


Ključne riječi: antropocentrizam, biocentrizam, etika, bioetika, kršćanstvo, čovjek, priroda, život, ekološka 
kriza 


STATUS QUAESTIONIS 


Ideja antropocentrizma relativno je novijeg datuma. Pritom se dakako misli na 
ideju antropocentrizma začetu u ozračju biocentričke paradigme, ali i u ozračju 
globalne ekološke krize koja uvelike pogoduje zaoštravanju zahtjeva biocentričke 
koncepcije prirode i života. No, to ozračje u površinskom izdanju otkriva ideju an- 
tropocentrizma kao etičko pitanje!. Posljednjih desetljeća pitanje o etičkom 
antropocentrizmu je usko povezano s bioetikom, tj. s uzrocima njezinog nastanka i 
kasnijim tokovima razvoja. Štoviše, može se reći da je bioetika direktno odgovorna 
za aktualizaciju pitanja o etičkom antropocentrizmu u suvremenom obliku. Imajući 
na umu smisao i značenje bioetike?, može se reći da je jedna varijanta izvorne ideje 
bioetike snažnije utjecala na aktualizaciju pitanja o etičkom antropocentrizmu. 





! Usp. E. Soricelli — R. Barcaro (ur.), Bioetica e antropocentrismo etico, FrancoAngeli Editore, Milano 1998. 


2T. Matulić, Bivetika, Glas Koncila, Zagreb 2001., str. 25-148. 
23 


Soc. ekol. Zagreb, Vol. 15 (2006), No. 1-2 (23— 41) 
T. Matulić: Ideja antropocentrizma u ozračju biocentričke paradigme 





Naime, kovač neologizma «bioetika» V. R. Potter zamislio je i predstavio bioetiku 
kao znanost o preživljavanju koja bi povezivala, na osnovama jedne holističke kon- 
cepcije, biološke spoznaje i sustave humanih vrijednosti 3. Sedamdesete godine XX. 
stoljeća Potter je misaono formulirao sazrelu svijest onoga vremena, naime da je 
znanstveno-tehnički napredak dvoznačan, u smislu da u sebi istovremeno sadr- 
žava ogromne mogućnosti poboljšanja kvalitete života, ali isto tolike, ako ne i veće 
mogućnosti samouništenja čovječanstva. Znanstveno-tehnički napredak je odonda, 
osobito na polju biologijskih i medicinskih znanosti, napravio ogromne korake na- 
prijed. No, samo bi slijepac mogao tvrditi da je taj napredak sa sobom donio isklju- 
čivo dobrobit. Upravo suprotno, taj je napredak prouzročio također ekološku 
krizu, koja nije ništa drugo nego semantička inačica realnih prijetnji od samouniš- 
tenja, i tehnicizam, koji nije ništa drugo nego semantička inačica nove ideologije 
koja čovjeka srozava na 'komad prirode' podoban za raznovrsne manipulacije u 
svrhu stjecanja što većeg profita pod krinkom emocionalno sugestivne krilatice 
Poboljšanje kvalitete života'. Potterova ideja bioetike u određenoj mjeri sadržava 
elemente sazrele (ekološke) svijesti o prijetnjama od samouništenja i (društvene) 
svijesti o pogubnim manipulativnim moćima znanstveno-tehničke djelatnosti, oso- 
bito na poljima biologijskih i medicinskih znanosti. Da skratimo priču. Krivca, 
kako za uspostavu tako za neželjene aspekte i posljedice znanstveno-tehničke civi- 
lizacije, nije bilo teško pronaći. Krivac je isključivo čovjek. Međutim, pritom presu- 
dnu ulogu ima logička distinkcija između čovjeka kao takvoga i tumačenja čovjeka, 
tj. između čovjeka u sebi i raznih religijskih, filozofijskih, biologijskih, kulturalnih i 
etnologijskih interpretacija antropologije, dotično normativnih interpretacija čov- 
jeka u sebi (filozofija, teologija) i deskriptivnih interpretacija čovjeka u okolini (an- 
tropologija, biologija, kulturologija, etnologija...). U tom smislu valja nedvosmis- 
leno precizirati da krivac neželjenih posljedica i krivih društvenih oblika znan- 
stveno-tehničkog napretka nije čovjek kao takav, nego određeno shvaćanje čovjeka. 
Čovjek kao takav je poput materije primae, tj. njegovo konkretno povijesno i 
društveno određenje moguće je izvesti iz različitih misaonih vrela. Različita 
misaona vrela uvjetuju različita shvaćanja čovjeka kao takvoga i, posljedično, iz 
onoga što je teorijski shvaćeno izvode se konkretna vrednovanja čovjeka u povijesti 
i društvu s naglaskom na pojedinačne vlastitosti, sposobnosti i sklonosti. Sud da je 
čovjek jedini krivac za sadašnje prijetnje od samouništenja i globalnu ekološku 


3 Usp. V. R. Potter, «Bioethics: The Science of Survival», u: Perspectives in Biology and Medicine, vol. 14 
(1970.), str. 120-153. Cjelovitiju interpretaciju bioetike u spomenutom smislu autor je dao u djelu 
indikativnoga naslova. Usp. V. R. Potter, Bioethics. Bridge to the Future, Prentice-Hall, Englewood 
Cliffs (N.J.) 1971. Holistička vizija bioetike kao znanosti o preživljavanju u budućnosti kasnije je 
interpretirana u duhu ideje takozvane globalne bioetike, utemeljene poglavito na izvornim idejama 
Alda Leopolda, američkog profesionalnog šumara, koje je sustavno razrađivao tijekom nekoliko 
desetljeća aktivnog bavljenja zaštitom prirodnoga okoliša. Najprije, usp. V. R. Potter, Global Bivethics. 
Buliding on the Leopold Legacy, Michigan State University Press, East Lansing (Mich.) 1988. Zatim 
također usp. A. Leopold, A Sand County Almanac [«The Land Ethic»], Oxford University Press, New 
York 1949. Ponovno izdanje: usp. A. Leopold, A Sand County Almanac, Sierra Club — Ballantine Books, 
New York 1970. 

krizu valja vezati za spomenutu logičku distinkciju, koja svoje ishodište ima u pra- 
staroj distinkciji između teorijskog ili spekulativnog i praktičkog uma. Ali to nije 
dovoljno. Sud da je čovjek jedini krivac za sadašnje prijetnje od samouništenja i 
globalnu ekološku krizu valja također vezati za pojedinačno, tj. za jednu točno od- 
ređenu koncepciju antropologije ili spekulativno-praktičku viziju o čovjeku koja je u 
danom povijesnom trenutku «pobijedila» ostale koncepcije i koja je, kao pobjednik, 
doživjela društvenu i kulturnu realizaciju. Isključivo na temelju ovih načelnih ili 
logičkih pojašnjenja moguće je shvatiti i više od pukih riječi u slijedećim tumače- 
njima sadašnjeg civilizacijskog trenutka. «Suvremena je civilizacija antropocentri- 
čna, karakterizirana bezgraničnom vjerom u ljudski razum po kojem se čovjek 
uzdiže iznad svih živih bića i po kojem je gospodar prirode»*. Velika bi većina suv- 
remenih zagovornika ideje biocentrizmaš zastala isključivo na shvaćanju suvre- 
mene antropocentričke civilizacije u bitnom značenju «čovjekovog uzdizanja iznad 
svih Živih bića i gospodarenja prirodom». No, njih, kao i sve druge lakovjerne 
promicatelje takozvanih životinjskih (i biljnih!) prava valja razborito upozoriti da 
bit takozvane antropocentričke civilizacije uopće ne leži u «čovjekovom uzdizanju 
iznad ostalih živih bića i gospodarenju prirodom», nego da ta bit leži u «bezgrani- 
čnoj vjeri u ljudski razum». Ono prvo je samo posljedica ovog drugog. Dakle, 
prave uzroke sadašnjim prijetnjama od samouništenja i globalnim razmjerima 
ekološke krize uopće ne treba istraživati u uzgajalištima i klaonicama stoke krup- 
noga i sitnoga zuba ili domaćih pernatih životinja, kako to majstorski i emocio- 
nalno sugestivno čini primjerice P. Singer“, a što je nužna praksa za zadovoljenje 
čovjekovih prehrambenih potreba“, nego ih treba istraživati u ideološkom uzgajalištu 
jedne izokrenute koncepcije čovjeka, a zajedno s njom onda i izokrenute koncepcije 
ljudskoga uma, bilo teorijskoga ili praktičkoga, te posljedično izokrenute koncep- 
cije prirode i života. Riječ je dakle o koncepcijama uma, prirode i života, a ne o 
umu, prirodi i životu u sebi. Te koncepcije proizlaze iz jednog jedinstvenog vrela, 





* D. Matić, «Moderna znanost i koncepcija prirode i čovjeka», u: I. Cifrić (prir.), Ekološke teme. Zbornik 
radova sa projekta «Ekološki aspekti društvenog razvoja» Zavoda za sociologiju Filozofskog 
fakulteta u Zagrebu, Sociološko društvo Hrvatske, Zagreb 1989., str. 27. 


5 _ Neka u ovom času pojam biocentrizma bude shvaćen u smislu definicije jednog od najznačajnijih 
hrvatskih promicatelja sustavne kulturne zoologije i botanike, inače splitskoga profesora na 
Pravnome fakultetu Nikole Viskovića. Dakle, «izraz 'biocentrizam' označava etičko rasuđivanje koje 
misli da dobro svih živih bića i nastoji rješavati sukobe interesa među njima tako da a priori ne 
nadredi svako ili bilo koje dobro čovjeka svim dobrima ne-ljudskih bića», u: N. Visković, Stablo i 
čovjek. Prilog kulturnoj botanici, Biblioteka «antiBARBARUS», Antibarbarus d.o.o., Zagreb 2001., str. 
812, ondje bilješka br. 165. Iako se s navedenom definicijom pojma biocentrizma načelno može složiti, 
ipak je važno skrenuti pozornost na današnji pluralizam biocentričkih koncepcija, činjenica koja 
nameće zahtijeva da se naknadno kritički valorizira navedena definicija biocentrizma u kontekstu 
pojedine biocentričke koncepcije. Opširnije o različitim biocentričkim koncepcijama, kao i njihovim 
teorijsko-praktičkim zahtjevima vidi u: usp. T. Matulić, Vodič kroz bioetiku II: Život u ljudskim rukama. 
Nova biologija i biotehničko revolucioniranje života, Glas Koncila, Zagreb 2006. 


* Usp. P. Singer, Animal Liberation, Random House, New York 21990., posebno 3. poglavlje. Također 
usp. P. Singer, Oslobođenje životinja, Ibis grafika d.o.o., Zagreb 1998., također 3. poglavlje, str. 79-131. 
7 Usp. N. Visković, Stablo i čovjek..., nav. dj., str. 730. 

tj. koncepcije čovjeka koji ih smišlja i oblikuje. Stoga, sustavno kritičko posprema- 
nje bitnih ideja današnjih biocentričkih koncepcijaš omogućava stvaranje jednog 
zaključka, čiju se zamaskiranu logičku strukturu teško uočava te, stoga, redovito 
previđa. Naime, cjelokupna biocentrička paradigma, koja u svojim radikalnim 
formama ne skriva hajkački pohod protiv antropocentrizma, osobito u etičkoj arti- 
kulaciji, u epistemologijskom argumentu boluje od zaokruženoga mišljenja (circu- 
lus vitiosus), u logičkom argumentu boluje od pogreške u zaključivanju petitio 
principii, a u historijskom argumentu boluje od krivog shvaćanja biti epohalne 
promjene. 


KRITIČKA ANALIZA BIOCENTRIČKOG RADIKALIZMA 


Bit epohalne promjene, a ovdje se u prvom redu misli na prijelaz iz srednjovje- 
kovne feudalne u novovjekovnu građansku epohu, leži u zakonitim promjenama 
društvenoga poretka, dakako nabolje, i uspostavi pravednijih odnosa među druš- 
tvenim čimbenicima, a koje neizbježno nameće pitanje o sredstvima ostvarenja tih 
promjena. Pritom je važno imati na umu da je revolucija glavno obilježje povijesti 
modernoga doba, činjenica koja nameće preispitivanje kolektivne savjesti zapad- 
njačkoga kulturnoga kruga pred krilaticom koja kaže da «revolucija jede svoju 
djecu». Naime, opravdana težnja čovjeka za emancipacijom, u smislu potvrđivanja 
osobne autonomije, ali i autonomije pojedinačnih sektora života, može se lako iz- 
roditi u svoju suprotnost, tj. u diktaturu i apsolutizam, s jedne, ili u anarhiju i rela- 
tivizam, s druge strane. Zbog krhkosti svakog ljudskog pothvata, a krhak je stoga 
što se događa u povijesnom i kontingentnom svijetu, treba uvijek iznova mudro i 
razborito vrednovati zakonite granice autonomije. Autonomija doslovno znači 
samo-zakonodavstvo, a to prevedeno današnjim jezikom znači samo-odgovornost.? 
Autonomija, dakle, prestaje biti zakonita, u smislu logičkog i etičkog opravdanja, 
ako se prometne u diktaturu i apsolutizam, s jedne strane, ili u anarhiju i relativi- 
zam, s druge strane. Apsolutističke države tijekom XVIII. i XIX. stoljeća te diktator- 
ske ideologije fašizma i komunizma tijekom XX. stoljeća razotkrivaju očite 
prijestupe granica opravdane autonomije, dajući za pravo krilatici koja kaže da 
«revolucija jede svoju vlastitu djecu», s jedne strane, i potvrđujući ponovno vječno 





5 Sintetički prikaz biocentričkih koncepcija ekološkog usmjerenja vidi u: usp. J. B. Callicott, 
«Environmental Ethics», u: Encyclopedia of Bioethics, [W. T. Reich, (ur.)], voll. 1-5, Simon & Schuster 
Macmillan — Prentice Hall International, New York ?1995., vol. 2, str. 676-686; usp. G. Russo (ur.), 
Bioetica ambientale, Editrice Elle Di Ci, Leumann (TO) 1998. Sintetički prikaz biocentričkih koncepcija 
animalističkog usmjerenja vidi u: usp. T. Regan, «Animal Welfare and Rights», u: Encyclopedia of 
Bioethics, nav. dj., vol. 1, str. 158-169; usp. G. Russo (ur.), Bivetica animale, Editrice Elle Di Ci, Leumann 
(TO) 1998. 


?* Usp. W. Kasper, «Autonomie und Theonomie. Zur Ortsbestimmung des Christentums in der 
modernen Welt», u: D. Mieth — H. Weber (ur.), Anspruch der Wirklichkeit und christlicher Glaube, 
Patmos Verlag, Diisseldorf 1980., str. 17-41. 

važeće etičkog načelo po kojemu «svrha ne opravdava sredstva». No, u krivu je 
svatko tko misli da su diktature i apsolutizam stvar povijesti, a ne sadašnjosti. Pri- 
tom se dakako misli na zapadnjački, a ne svjetski kontekst. Jer, ono što se doista 
mijenja jesu forme diktature i apsolutizma, a ne diktatura i apsolutizam kao takvi. I 
baš kao što su nekada postojali mnogobrojne pristalice onodobnih društvenih ob- 
lika diktature i apsolutizma, tako i danas postoje mnogobrojne pristalice suvreme- 
nih društvenih oblika diktature i apsolutizma. Primjerice, radikalizacija 
biocentričke koncepcije koja ide za nijekanjem i, posljedično, ukidanjem bitne raz- 
like između ljudskoga i svih drugih oblika života nije ništa drugo doli jedan oblik 
diktature. Naravno, na početku se svakom iole obrazovanom čovjeku takvi zah- 
tjevi mogu učiniti opravdanima, jer se pritom poziva na općeprihvaćene znan- 
stvene argumente, primjerice, u ovom kontekstu na teoriju evolucije i molekularnu 
biologiju. Međutim, upravo u času kad se misli da su izneseni krunski dokazi pro- 
tiv antropocentrizma, a u prilog biocentrizmu radikalnog zahtjeva za poništenjem 
bitne razlike između čovjeka i životinje, dolazi na provjeru valjanost logičkog silo- 
gizma koji nosi takav biocentrički zaključak. 


Odmah treba reći da takav biocentrički zaključak boluje od petitio principi, tj. od 
pogreške u zaključivanju, jer za argument uzima izvod kojega tek treba dokazati, 
odnosno koji još uopće nije ni znanstveno ni filozofski dokazan. I tu je zaista od 
male pomoći priziv na znanstvene autoritete, budući da znanost kao takva još uo- 
pće nije podastrla konačne dokaze za ono što mnogi nadobudni znanstveni auto- 
riteti!%, a povodeći se za njima i mnogi lakovjerni laički sljedbenici, uzimaju zdravo 
za gotovo, tj. za znanstveno i filozofski dokazano. Da bi se lakše prokrčio misaoni 
put do potkrepe ove kritike treba upozoriti da su u kontekstu suvremenih rasprava 
o biocentrizmu i antropocentrizmu otvorene dvoje glavne fronte dokazivanja. Ta 
spoznaja nije nikakav krunski dokaz protiv biocentrizma, ali jest dokaz ideologij- 
skom motivu biocentrizma. Pođimo redom. 


Jedna fronta dokazivanja je zaokupljena kritikom religije, poglavito kršćanstva, 
jer to zahtijeva društveni kontekst, i kritikom njegova navodnog utjecaja na 
oblikovanje antropocentričke vizije čovjeka, prirode i života u zapadnjačkom 
kulturnom krugu. Druga fronta dokazivanja je zaokupljena apologijom znanosti, 
dakako u prvom redu prirodne znanosti i njezinim dokazima za biocentričku, a 
protiv antropocentričke koncepcije prirode i života, uključujući ljudski, a da pritom 


9% Dovoljno je izdvojiti one znanstvenike, prvenstveno biologe i ne-biologe ali istinski oduševljene 
radikalnim biocentričkim koncepcijama. Usp. J. Monod, Chance and Necessity: An Essay on the Natural 
Philosophy of Modern Biology, Alfred A. Knopf, New York 1971.; usp. H. J. Muller, Man's Future 
Birthright, State University of New York Press - Elof A. Carlson, Albany 1973.; usp. E. O Wilson, On 
Human Nature, Harvard University Press, Cambridge (Mass.) 1978.; usp. R. Dowkins, The Blind 
Watchmaker, W. W: Norton, New York — London 1986.; usp. D. C. Dennett, Darwin's Dangerous Idea: 
Evolution and the Meaning of Life, Simon & Schuster, New York 1995.; usp. P. Atkins, «The Limitless 
Power of Science», u: J. Cornwell (ur.), Nature's Imagination: The Frontiers of Scientific Vision, Oxford 
University Press, Oxford 1995., str. 122-132; usp. R. Dawkins, Climbing Mount Improbable, W. W. 
Norton, New York — London 1996. 

svakome iole upućenom u problematiku postaje očito da tu znanost znači daleko 
više od znanosti. Znanost se obožava kao religija, činjenica koja se čovjeku obije o 
glavu kao idolopoklonstvo. Zbog toga poneki vrhunski znanstvenik koji se 
svakodnevno eksponira, uopće nije otvoren za opravdanu kritiku, a svoje 
neistomišljenike smatra zatucanim nazadnjacima.!! Nadalje, prije spomenuta prva 
fronta dokazivanja, u kontekstu analize uzroka suvremenih prijetnja od 
samouništenja i globalne ekološke krize, (ne)očekivano ubacuje kršćanstvo s 
biblijskom porukom o Božjem stvaranju svijeta i čovjeka (Post 1-2) na listu glavnog 
uzroka. Pritom se najčešće navode tri biblijska mjesta, kao izvorišta triju glavnih 
pokretačkih ideja koje su odigrale tek ideologijsku ulogu — dakle ulogu lažne 
svijesti — u oblikovanju baš «ovakvog» tipa društvenog napretka koji je skrivio 
globalnu ekološku krizu i opipljive prijetnje od samouništenja. 


KRITIČKA ANALIZA BIOCENTRIČKE KRITIKE IDEJNOG ISHODIŠTA 
MODERNOG NAPRETKA 


Među tri glavne biblijske pokretačke ideje modernoga društvenoga napretka ub- 
rajaju se slijedeća mjesta. Prvo mjesto svjedoči o Božjem stvaranju čovjeka kao mu- 
ško i žensko na svoju sliku i priliku (Post 1, 26). Drugo mjesto svjedoči o Božjem 
nalogu čovjeku da se množi, napuči zemlju i sebi je podvrgne (Post 1, 28). Treće 
mjesto svjedoči o grijehu prvih ljudi Adama i Eve i njihovom izgonu iz edenskog 
vrta (Post 3). 


Što se tiče prvoga biblijskog mjesta, na račun njega se iz perspektive radikalne 
biocentričke koncepcije upućuju dvije glavne kritike, a na temelju kojih se onda 
formulira glavna optužba. Prvo, evolucionizam je navodno definitivno potkopao 
biblijsku istinu o čovjeku kao Božjem stvorenju, tj. kao biću obdarenom razumom i 
slobodom i stoga kruni svega stvorenoga te je, posljedično, navodno poništena bi- 
tna razlika između čovjeka i ostalih živih bića. Drugo, kršćanska vizija čovjeka 
utemeljena na biblijskom izvještaju o stvaranju navodno je priča za malu djecu na- 
suprot znanstveno dokazanom podrijetlu čovjeka iz nižih oblika života tijekom 
milijuna godina evolucije Života putem prirodnog odabira." Na pozadini ovih 
dvaju kritika, a koje po naravi samih stvari nemaju oslonca u prirodoznanstvenim 
dokazima, nego predstavljaju čiste ideološke argumente koji nužno počivaju na 
nedokazanim izvodima! u nastavku se formulira glavna optužba na račun 





"Usp. T. Rudež (prir.), Miroslav Radman: čovjek koji je srušio genetski zid. Intervjui i članci, Biblioteka 
«Luč», Izvori, Zagreb 2003., str. 39, str. 57, str. 85, str. 91-92, str. 195 i str. 224. 

12 Usp. C. Darwin, On the Origins of Species by means of Natural Selection or the Preservation of Favoured 
Races in the Struggle for Life, John Murray, London 1859.; usp. C. Darwin, Postanak vrsta putem 
prirodnog odabira ili očuvanje povlaštenih rasa u borbi za život, []. Balabanić, preveo i predgovor napisao], 
Naklada Ljevak, Zagreb 2000. 

kršćanstva, tj. na njegovu antropocentričku koncepciju čovjeka, posljedično, i pri- 
rode i života, a koja je skrivila suvremene prijetnje od samouništenja i globalnu 
ekološku krizu na način uzdignuća čovjeka na rang vrhovnog gospodara i eksplo- 
atatora prirode i zatirača života. No, to je čista besmislica. Jer, izvorno kršćanstvo 
polazi od teocentričke i, posljedično, od kristocentričke koncepcije svijeta, čovjeka, 
prirode i života, a zatim na osnovama te koncepcije izgrađuje ontološku, logičku i 
etičku hijerarhiju stvorenih bića sukladnu Apsolutnom Bitku koji se objavio u po- 
vijesti.“ Prema tome, biocentrička kritika na račun kršćanske koncepcije 
antropocentrizma totalno promašuje metu, tj. uopće ne pogađa bit kršćanskog 
poimanja svijeta, čovjeka, prirode i života, ali zato izvrsno pogađa u bit novovje- 
kovnoga plagijata izvorne kršćanke koncepcije svijeta, čovjeka, prirode i života. 
Naime, «u civilizaciji kojom dominira subjektivni um, umnost je protjerana iz pri- 
rode i egzistira još samo u čovjeku»!?. Upravo je kartezijanska paradigma, zajedno 
s Baconovom koncepcijom novovjekovne znanosti, prirodu degradirala na puki 
bezvrijedni manipulativni objekt (res extensa) kojeg treba podvrgnuti čovjeku ili, 
preciznije, staviti ga u službu čovjekove moći. Za Bacona znanost jest moć, ali je 
kudikamo značajnije da se znanost i ljudska moć podudaraju.!* Prema tome, mo- 
derna je znanost, zajedno s kontinuiranim znanstveno-tehničkim revolucionira- 
njem prirode i života, dovela do konačnog 'raščaravanja svijeta! (die Enzauberung 
der Welt), dakle nešto drugačija teza od M. Weberove teze po kojoj veći dio toga 
procesa pripada religiji, a manji dio znanstvenom napretku, tj. sveopćem 





13 O tome postoji nepregledno mnoštvo literature. Za početak se mogu konzultirati slijedeće 
monografije i zbornici: usp. P. Overhage — K. Rahner, Das Problem der Hominisation, Verlag Herder, 
Freiburg i./Br. — Basel — Wien 1961.; usp. R. J. Russell — W. R. Stoeger — V. G. Coyne (ur.), Physics, 
Philosophy and Theology: A Common Quest for Understanding, University of Notre Dame Press - Vatican 
Observatory, Notre Dame (Ind.) - Vatican City State 1988.; usp. R. J. Russell — W. R. Stoeger — V. G. 
Coyne (ur.), John Paul II on Science and Religion: Reflection on the New View from Rome, University of 
Notre Dame Press - Vatican Observatory, Notre Dame (Ind) - Vatican City State 1990.; usp. J.-M. 
Maldamć, Le Christ et le cosmos. Incidence de la cosmologie moderne sur la thćologie, Seuil, Paris 1993.; usp. 
W. Pannenberg, Toward a Theology of Nature. Essays on Science and Faith, Wstminster — John Knox 
Press, Louisville (Ken.) 1993.; usp. R. J. Russell — W. R. Stoeger — F. J. Ayala (ur.), Evolutionary and 
Molecular Biology: Scientific Perspectives on Divine Action, Vatican Observatory Publications — Center 
for Theology and the Natural Sciences, Vatican City State — Berkeley (Cal.) 1998.; usp. V. Bajsić, 
«Filozofski problem hominizacije», u: V. Bajsić, Granična pitanja religije i znanosti. Studije i članci, 
Kršćanska sadašnjost, Zagreb 1998., str. 9-119. 


14 Usp. K. Lehmann, «Kreatiirlichkeit des Menschen als Verantwortung fiir die Erde», u: Ph. Schmitz 
(ur.), Macht euch die Erde untertan? Sch6&pfungsglaube und Umweltkrise, Wiirzburg 1981., str. 65-88; usp. 
H. Schwartz, Die biblische Urgeschichte. Gottes Traum von Mensch und Welt, Verlag Herder, Freiburg 
i./Br. 1989.; usp. C. Westermann, Genesi, Edizioni Piemme, Casale Monferrato (Al) 1995. 


15 _D. Matić, «Moderna znanost i koncepcija prirode i čovjeka», u: I. Cifrić (prir.), Ekološke teme..., nav. dj., 
str. 27. 


«Scientia et potentia humana coincidunt, quia ignoratio causae destituit effectum. Natura non nisi 
parendo vincitur, et quod in contemplatione instar causae est, id in operatione instar regulae est», F. 
Bacon, Instauratio Magna: Pars secunda: Novum Organon Scientiarum (1620.), [Naprijed, Zagreb 1986., 
str. 3], (emfaza je naša). 

racionalizmu zapadnjačke kulture.!7 No, najveća žrtva tog znanstveno-tehničkoga 
ili racionalističko-instrumentalnoga 'raščaravanja svijeta' postao je sam čovjek. 
«Sve se može — što dalje to više — tehnički reproducirati, na kraju čovjek 
reproducira i sam sebe. Čovjek je sve više samo svoj vlastiti eksperiment, a sve 
manje svoj vlastiti spomen»'š. Štoviše, čovjek se — što dalje to više — degradira na 
status tek jednog pukog 'komada prirode' raspoloživog za raznovrsne kibernetičke, 
genetičko-inženjerske, neuroznanstvene, nanotehnološke i medijske manipulacije, 
a podržavanju takvoga antihumanog ozračja, koje se redovito pokriva plaštem 
upravo napretka, doprinose i propagatori biocentričke paradigme u društvu. Oni 
pritom grdno griješe na dva banalna, ali dalekosežno negativna načina. Prvo, 
umjesto da ustanu u obranu čovjeka od totalne tehnokratske degradacije, oni 
neumorno, a katkada veoma arogantno brane životinje od takve degradacije. 
Istina, čovjek je krivac za degradaciju životinja u, = primjerice, 
znanstvenoistraživačkim laboratorijima. No, čovjek je također krivac za 
degradaciju čovjeka na status manipulativnog objekta poput obične životinje. Tu se 
radi o nedopustivoj eksploataciji čovjeka po čovjeku. Nije li to nova forma 
diktature i apsolutizma, no odsada diktature znanosti, a apsolutizma tehnokrata? 
Drugo, umjesto da propagatori biocentričke paradigme porade na raskrinkavanju i 
uklanjanju uzroka sadašnjim ekološkim, uključujući i animalnim, te društvenim, 
uključujući i ljudskim, zločinima oni uporno, a katkada veoma agresivno 
raskrinkavaju posljedice, prozivajući i kritizirajući javnost za ovo i ono, a koja često 
nizašto nije kriva, jer krivce bi trebalo tražiti među tehnokratima, te se stoga 
javnost nerijetko čudom čudi o čemu biocentristi raspredaju u medijskom prostoru 
pred tolikim ljudskim nevoljama i patnjama u svijetu. Cirkus na postmodernistički 
način. Zapravo, zamjena teza ili circulus vitiosus u mišljenju, no na to se tek treba 
vratiti malo kasnije. Što bi se drugo moglo očekivati od jedne koncepcije čovjeka, 
prirode i života, upravo one radikalno biocentričke, ako za argument uzima jedan 
ili više izvoda koji uopće nisu ni znanstveno ni filozofski konačno dokazani? 
Ispada slijedeće, najunosnije je neprestance se javno zaklinjati u znanost, a privatno 
vjerovati isključivo u astrologiju; najmodernije je neprestance se javno zauzimati za 
životinje i prirodu, a privatno paziti da u obitelji ne fali ni ptičjega mlijeka. Ne radi 
li se tu onda o lažnoj vjerodostojnosti koja sasvim razgolićuje istinu o realnim 
prijetnjama od samouništenja i daljnjem produbljivanju ekološke krize? Naravno, 
zaštita nekoliko domaćih ili eksperimentalnih životinja neće riješiti probleme. Jer, 
umjesto mukotrpnog zalaganja oko uklanjanja uzroka, tj. sprečavanja širenja 
tehnokratskog mentaliteta i dogmatične vjere u razum, rad se prebacuje na 
denunciranje posljedica i nerijetko na okrivljavanje onih koji su najmanje krivi za 
postojeće stanje. K tome, individualizam i hedonizam, kao semantičke inačice rela- 
tivizma i anarhizma, koji su k tome još podupirani novom ideologijom tehnicizma, 





17 Usp. M. Weber, «Nauka kao poziv», u: Sociološka hrestomatija 6, Matica hrvatska, Zagreb 1964. 
Najsvježije promišljanje o tome vidi: usp. G. Kiienzlen, «M. Weber: Religion und die Entzauberung 
der Welt», u: Synthesis Philosophica, vol. 20 (2005.), br. 2, str. 471-460. 


18]. B. Metz, Politička teologija. 1967.-1997., Kršćanska sadašnjost, Zagreb 2004., str. 212. 

nisu u stanju na duže staze obećati ništa drugo doli gomilanje društvenih strahova, 
strepnji i prijetnji od samouništenja te daljnje zaoštravanje ekološke krize. Naime, 
potreban je radikalan zaokret u tumačenju i razumijevanju čitavog kompleksa mo- 
derne koncepcije čovjeka, uma, subjekta, znanosti, prirode i života, a ne jednos- 
trano traženje krivca u drugome (kršćanstvu!) za razorne i zastrašujuće aspekte 
modernoga društvenog napretka. 


Što se tiče drugoga biblijskog mjesta o Božjem nalogu čovjeku da se množi, 
napuči zemlju i sebi je podvrgne, na račun toga radikalno-biocentričke kritike nisu 
ništa manje žestoke. Nisu ništa manje ni jednostrane ni neutemeljene. Glavna 
kritika se sastoji u optužbi biblijske vjere da je prirodu i život izručila na milost i 
nemilost čovjeku, tj. njegovim sebičnim, rušilačkim i nezasitnim željama, 
interesima i potrebama, istaknuvši upravo razmnožavanje i gospodarenje 
prirodom kao dva glavna uzroka postojećim prijetnjama od samouništenja i 
globalnoj ekološkoj krizi. Tako i denunciranje povijesnoga kršćanstva za 
prepuštanje životinja na milost i nemilost ljudskim potrebama i prohtjevima boluje 
od logičke pogreške u zaključivanju. Prvo, prosudba jedne povijesne epohe 
kriterijima izvedenim u drugoj povijesnoj epohi boluje od bezvremenosti. Zlo je 
uvijek zlo. To je točno. Ali je i dobro uvijek dobro. Qui bene distinguit bene docet. U 
želji da se pokaže istinitom vlastita teza, nastoji se iznijeti samo ono što joj ide u 
prilog. Pritom se zbrajaju disparatni elementi koji ne mogu dati točan rezultat. 
Naime, iz radikalno-biocentričke perspektive i kršćanska koncepcija čovjeka, 
prirode i Života nužno završava u ropotarnicu radikalno-biocentričke kritike. To bi 
bilo ispravno kad bi kršćanska koncepcija bila shvaćena i prihvaćena sa svojim 
izvornim — teološkim — postavkama. No, ona se redovito degradira na status puke 
sociološke evidencije koja još ništa ne kaže o izvornim teološkim postavkama. P. 
Singer se pokazao vrsnim majstorom izvanjske analize kršćanstva bez uvažavanja 
izvornih teoloških argumenata." = Naravno, na kraju je pobijedila njegova 
biocentrička — animalistička — koncepcija. Kršćanstvu se može prigovoriti da se 
odviše držalo pasivno i postrance u onim situacijama u kojima je bilo sasvim 
evidentno sijanje uzroka današnjem malignom stanju društvenoga napretka u 
kompleksu odnosa prema prirodi, životinjama i ekosustavima, ali mu se nipošto ne 
može prigovoriti da je glavni krivac i idejni začetnik postojećeg stanja. Glavnoga 
krivca treba potražiti u novovjekovnoj koncepciji čovjeka koja je izrodila 
dogmatičnu ideju antropocentrizma, a koja se po ničemu ne razlikuje od današnje 
dogmatične ideje biocentrizma koja, u krajnjoj instanciji, čovjeka hoće zamijeniti 
životom, krčeći put do praktičke realizacije ravnopravnosti, ako je ikako moguće, 
svih oblika života u prirodi. Ako se dobro shvati problem, onda dojučerašnje 
čovjekovo nasilje nad drugim oblicima života treba odsada nadomjestiti nasiljem 
drugih oblika života nad čovjekom. Evidentno je da se tu radi o jednom te istom 
ideologijskom pohodu samo s drugačijim teorijskim i praktičkim pretpostavkama. 
Zbog toga je sasvim na mjestu tvrdnja po kojoj «subjektivizam novovjeke filozofije 





1% P. Singer, Oslobođenje životinja..., nav. dj., str. 158-168. 

združen sa shvaćanjem prirode koje pretpostavlja moderna znanost predstavlja 
duhovnu osnovu suvremene civilizacije»?. To, drugim riječima, znači da krivce za 
sadašnje stanje znanstveno-tehničke civilizacije treba potražiti u kartezijanskoj 
paradigmi mišljenja (filozofije) i baconovskoj paradigmi istraživanja (znanosti), a 
koje zajedno podupiru dogmatičnu ideju antropocentrizma, tj. onu koncepciju 
čovjeka koja pomoću znanstvenoistraživačke i revolucionarne aktivnosti stvara 
svijet, upravo ljudski svijet, i koja kao takva zaboravlja na stvorenost, darovanost i 
svetost prirode, čovjeka i života. Sprega među dvjema paradigmama izrodila je 
znanstveno-tehničku civilizaciju koja u svojem teorijsko-praktičkom 'genomu' nosi 
urođene dvoznačnosti. Prva dvoznačnost proizlazi iz radikalne suprotstavljenosti 
između res cogitans i res extensa (Descares) Druga dvoznačnost proizlazi iz totalne 
poistovjećenosti između scientia i potentia (Bacon). Treća dvoznačnost proizlazi iz 
njihova postupnog, ali sigurnog povijesnog sparivanja: res cogitans-scientia; res 
extensa-potentia ili filozofija-znanost; priroda-tehnika. Prevedeno na hrvatski jezik to 
potvrđuje uspostavu apsolutne ideje subjekta pretočene u koncepciju dogmatičnog 
antropocentrizma, s jedne strane, i uspostavu bezvrijedne ideje prirode pretočene u 
koncepciju eksploatacijske i manipulacijske sirovine, s druge strane. Takvo 
gledanje nema nikakve veze s kršćanstvom, odnosno izvornom biblijskom vjerom 
u stvaranje i položaj čovjeka u svijetu. Čak i ako je moguće dokazati postojanje 
kršćanskog nadahnuća u začetnicima novovjekovne filozofije i znanosti, a zaista je 
moguće, to nije nikakav dokaz protiv kršćanstva kao takvoga, tj. u prilog tezi da je 
kršćanstvo krivac i idejni začetnik postojećih prijetnja od samouništenja i globalne 
ekološke krize, nego je samo potvrda naše glavne teze da radikalne biocentričke 
koncepcije boluju od petitio principii, jer računaju s argumentom iz izvoda koji 
uopće nije dokazan ili pak za dokaz iznosi jednu lažnu premisu, kao što je to slučaj 
u ovom prigovoru. 


Što se tiče trećega biblijskog mjesta, tj. o grijehu prvih ljudi Adama i Eve i njiho- 
vom izgonu iz edenskoga vrta, na račun toga se iznose, moglo bi se reći, glavne i 
odlučujuće kritike u smislu da su biblijska vjera u stvaranje i dotično kršćanstvo 
glavni krivci sadašnjih prijetnja od samouništenja i globalnu ekološku krizu i idejni 
začetnici malignih tokova društvenoga napretka. Primjerice, D. Noble je napisao 
pozamašno djelo u kojem je pobrojao i nanizao mnoštvo podataka iz biblijske i krš- 
ćanske povijesti, osobito povijesti teologije, koji bi navodno davali krunske dokaze 
u prilog prethodnoj tezi.Z! Ukratko, čovjekova težnja za povratkom u blaženo sta- 
nje prije pada prvih ljudi ili u takozvani raj zemaljski bila bi navodno glavna i od- 
lučujuća idejna pokretačka snaga u razvoju znanosti i tehnike, koja je u 
suvremenom dobu poprimila konkretne konotacije u melioracijskim pothvatima 
genetičkog inženjeringa, u osvajanju svemirskih prostranstava, u armagedonskim 





20 D. Matić, «Moderna znanost i koncepcija prirode i čovjeka», u: I. Cifrić (prir.), Ekološke teme..., nav. dj., 
str. 29. 


2 Usp. D. F. Noble, The Religion of Technology: The Spirit of Man and the Spirit of Invention, Alfred A. 
Knopf, Inc., New York 1997. 

učincima nuklearne moći, u besmrtnom umu umjetne inteligencije i djelatnim po- 
litikama usavršavanja čovjeka. I ovdje, kao i u prethodnim kritikama, treba 
primijetiti postupak 'zbrajanja krušaka i jabuka'. Činjenica jest da čovjek teško 
podnosi breme smrtnosti, nesavršenosti i ograničenosti. Isto tako je činjenica da 
čovjekov nagon za životom rezultira u ideju besmrtnosti, nagon za samoodržanjem 
rezultira u ideju neograničene moći, a nagon za srećom rezultira u ideju savršen- 
stva. No, pritom je važno imati na umu realnu i objektivnu sliku o čovjeku. Jedno 
su želje i težnje, a sasvim nešto drugo realne mogućnosti. Upravo čovjekov pokušaj 
da svoje realne mogućnosti poveća, proširi i usavrši stavlja ga na iskonsku kušnju: 
ili ostati čovjek i raditi na očovječenju ili postati kao Bog i raditi na dehumanizaciji. 
D. Noble pokazuje da je čitava povijest zapadnjačkoga čovjeka prožeta njegovim 
težnjama za besmrtnošću, savršenstvom i neograničenošću, a što su izvorno Božji 
atributi. Čovjek želi biti kao Bog. No, glavna teza D. Noblea je netočna, jer tvrdi da 
je biblijska vjera u stvaranje kriva za pogrešne tokove društvenoga napretka koji su 
doveli do krize, jer se zapadnjački čovjek navodno trajno nadahnjivao tom vjerom. 
Nasuprot tome valja reći da je zapravo biblijska nevjera, tj. čovjekovo iskonsko ot- 
padništvo od Boga i kasnije tijekom povijesti kroz grijeh kao posljedicu toga otpa- 
dništva, bila i ostala glavno nadahnuće koje je pothranjivalo u čovjeku lažne nade i 
težnje, dovevši ga u situaciju da izvorne ideje kršćanske soteriologije i eshatologije 
nadomjesti njemu prihvatljivijim sekularnim idejama, dostojnima 'odrasloga' čov- 
jeka. To su dogmatična vjera u razum i ideja napretka bez granica. A upravo je 
«ekološka kriza poljuljala vjeru u ispravnost (tih) ključnih pretpostavki naše civili- 
zacije pa se pokazuje kao opća kriza»?*. Stoga se suvremeno nastojanje radikalnog 
biocentričkog pokreta, razvedenog u raznovrsnim i nerijetko egzotičnim zoološ- 
kim, vegetarijanskim i ekološkim udrugama, često otkriva iluzornim, jer posrijedi 
nije najvažnije pitanje o mogućnostima promjene čovjekovog odnosa prema pri- 
rodi i životu, nego o nužnoj promjeni epohalne paradigme prirode, čovjeka i ži- 
vota. Bez te promjene agonija prirode i Života, uključujući i čovjeka kao bitne 
sastavnice, nastavit će se u nedogled ili, točnije, do stvarnog samouništenja. A tre- 
nutna vladavina biocentričke paradigme dat će tome također svoj obol, jer uporno 
previđa činjenicu da bit problem ne leži u čovjekovom odnosu prema životinjama i 
biljkama, nego u čovjekovom odnosu prema samome sebi. Stoga je uzaludan i ilu- 
zoran trud oko uzdizanja životinja na status ravnopravnosti s čovjekom, sve dok se 
čitava ta — biocentrička — ideja hrani onim istim pretpostavkama na kojima počiva 
današnja globalna ekološka kriza kao njihov povijesni epifenomen. Biocentrička 





22 Usp. D. F. Noble, The Religion of Technology..., nav. dj., str. 103-208. 

23 Kritičko propitivanje tih pretpostavki suvremene civilizacije vidi u: usp. T. Matulić, «Religija i 
tehnika», u: Filozofska istraživanja, vol. 23 (2003.), br. 1, str. 7-32; usp. V. Bajsić, «Ideološki elementi 
znanstvenog mišljenja», u: V. Bajsić, Filozofija i teologija u vremenu. Članci i rasprave, Kršćanska 
sadašnjost, Zagreb 1999., str. 33-46; usp. T. Matulić, «Prevladavanje sukoba između znanja i odgoja za 
vrijednosti. Bioetika — primjer integracijskog modela odgoja i obrazovanja», u: Filozofska istraživanja, 
Vol. 25 (2005.), br. 2, str. 345-372, ovdje posebno, str. 350.352. 


24 D. Matić, «Moderna znanost i koncepcija prirode i čovjeka», u: I. Cifrić (prir.), Ekološke teme..., nav. dj., 
str. 29. 

paradigma, naime, nije ništa drugo doli jedan od logičkih epifenomena toga glo- 
balnog epifenomena — ekološke krize. Biocentrička paradigma, osobito u radikal- 
nim varijantama, kroz pokušaje humanizacije čovjekovih (etičkih) postupanja 
prema životinjskom carstvu (ne)hotimično proizvodi suprotne učinke. Naime, ži- 
votinje sve više humanizira, a čovjeka sve više animalizira. Logično je, jer se pritom 
redovito zbrajaju 'kruške i jabuke', tj. dvije različite vrste bića. 


USUSRET MUDROSLOVNOM PREVLADAVANJU NESLAGANJA 


Dosadašnja promišljanja su podastrla neke argumente koji jasno razotkrivaju 
'hajkački' pohod biocentrizma protiv antropocentrizma. No, kvalifikacija 'hajkački' 
ima veze s činjenicom da je, povijesno gledano, biocentrizam dijete novovjekovnog 
dogmatičnog antropocentrizma, a ne obrnuto. Biocentrizam, osobito u svojim radi- 
kalnim koncepcijama, u epistemologijskom argumentu neminovno boluje od kruž- 
noga mišljenja, tj. zapletaja u circulus vitiosus. S jedne strane uzima kao bogomdane 
antropocentričke argumente proizašle iz novovjekovne koncepcije znanosti, teh- 
nike, čovjeka, prirode, napretka, života, društva i autonomije, a s druge strane 
svim sredstvima napada etički antropocentrizam kao suprotan prirodnom poretku 
života. Boljim uvidom u bit problema, a na temelju svega dosad izloženoga, može 
se doći do zaključka da je posrijedi ipak riječ o jednom biocentričkom modelu an- 
tropocentrizma. Jer, ne nameće se čovjeku biocentrizam sam od sebe, nego ga čov- 
jek nameće samome sebi. Biocentrizam nema ni ontološko ni logičko ni etičko 
uporište u prirodnom poretku stvari kao takvom, nego isključivo u jednoj teorij- 
sko-praktičkoj koncepciji prirodnog poretka stvari. Spomenuti model je stoga kon- 
tradiktoran i kao takav je neodrživ. Riječ je o contradictio in adiecto ili o proturječju 
jednog pojma s drugim pojmom koji je s njim u vezi: biocentrizam antropocentrič- 
kog tipa. Zar je moguće da biocentrizam previđa tu svoju kontradiktornost? Nipo- 
što. No, umjesto da se pozabavi rješenjem toga problema, biocentrička koncepcija 
prirode, čovjeka i života kao u pravilu ostaje ukopana isključivo u etičkom dis- 
kursu, zanemarujući ontološku i epistemološku razinu ili, točnije, njih uzima kao 
dokazane, iako oni to nisu bolujući zbog toga od logičke pogreške petitio principii. 
O tome je bilo ranije govora. 


Iz dosadašnjih promišljanja jedno pitanje strši više od mogućih drugih. To je 
pitanje o čovjeku. To pitanje neminovno zauzima glavno mjesto u suvremenim bi- 
oetičkim raspravama o biocentrizmu i antropocentrizmu, bilo da se to izričito priz- 
naje ili niječe. U tom je smislu indikativna konstatacija M. Schelera: «Ni u jednom 
vijeku nisu nazori o biti i podrijetlu čovjeka bili nesigurniji, neodređeniji, raznoli- 
kiji nego u našem [tj. XX. stoljeću, op. T.M.]. (...). U otprilike deset tisućgodišnjoj 
povijesti mi smo prvi vijek u kome je čovjek sebi potpuno i do kraja postao «prob- 
lematičnim», u kome on više ne zna što je, no ujedno također zna da ništa ne 

zna». Kako odgonetnuti zagonetku zvanu čovjek? Na koji način dosegnuti 
čovjekovu bit, a da to ne bude na štetu njega samoga, ali ni prirode ni života koji ga 
okružuju? Jer, odgovor na pitanje o čovjeku mora sačuvati u čovjeku ono 
specifično ljudsko, ako ne želi degradirati čovjeka na status jednog 'komada 
prirode' ili pametne životinje'. To je važno naglasiti redi onih biocentrista u čijim 
spisima i javnim istupima nije moguće previdjeti stanovitu mizantropiju. Odgovor 
na pitanje o čovjeku, po sudu M. Schelera, može se možda najlakše dati «ako je 
čovjek voljan učiniti potpunu «tabulu rasu» sa svim predajama o ovom pitanju. 
(..). Jer jedva igdje vladaju u nama tradicionalne kategorije nesvjesnije i stoga žešće 
nego u ovom pitanju». M. Scheler, stoga, predmnijeva da bi pozitivan rezultat 
moglo dati ono istraživanje koje bi nastojalo upoznati tradicionalne kategorije u 
njihovom izvornom duhovno-povijesnom podrijetlu i značenju.“ No, nasuprot 
tome postoji još jedan ozbiljan problem. «Mnoštvo znanosti koje neprestano rastu, 
a bave se čovjekom — ma kako vrijedne bile — daleko više prikrivaju nego rasvjet- 
ljavaju bivstvo čovjeka»?. Daljnje gomilanje bioloških znanja i spoznaja o čovjeku, 
o njegovom molekularnom i atomskom ustrojstvu, nije nikakva garancija za bolje 
upoznavanje s čovjekovom biti. Naprotiv, baš kad se misli da su osvojene nove 
spoznaje o čovjeku, on potone još dublje u tamne strane oceana neznanja. Ukratko, 
čovjek, kao biće jezika, simbola i duha, ostaje trajno neuhvatljiv, a ostat će takav 
sve dok ga se pokušava svesti na puki 'komad prirode'. Čovjek transcendira pri- 
rodu i upravo je po tome čovjek. Svaki naturalistički pokušaj krajnjeg dohvata 
čovjekove biti nužno završava totalnim izmicanjem. Zbog toga valja odati prizna- 
nje i zahvalu biocentristima, osobito onim radikalnima koji isticanje čovjekove je- 
dinstvene ontološke veličine u svijetu i divljenje njegovom geniju sumnjiče za 
'specizam'?, jer s time daju ogroman doprinos u razumijevanju pristupa čovjeku 
kakav je ne samo nepoželjan i neprihvatljiv, nego čovjeka nedostojan. Uzdizanje 
životinje na status čovjeka jednako je pogubno kao i srozavanje čovjeka na status 
puke životinje. Naime, «tko nije spreman izabrati svjesni život kao paradigmu tu- 
mačenja života uopće, prisiljen je osporiti živom biću njegovo obilježje živoga i 


5 M. Scheler, «Čovjek i povijest», u: M. Scheler, Ideja čovjeka i antropologija. Izbor tekstova, Nakladni 
zavod Globus, Zagreb 1996., str. 101. 


2 M. Scheler, «Čovjek i povijest», u: M. Scheler, Ideja čovjeka..., nav. dj., str. 101. 


N 


27 Usp. M. Scheler, «Čovjek i povijest», u: M. Scheler, Ideja čovjeka..., nav. dj., str. 101-102. 


?8_M. Scheler, Položaj čovjeka u kozmosu, Veselin Masleša — Svjetlost, Sarajevo 1987., str. 12. 


N 


? Neka ideju 'specizma' objasni jedan od njezinih gorljivih zagovornika: «Odrasle čimpanze, psi, svinje 
i pripadnici mnogih drugih vrsta nadaleko nadmašuju dijete oštećenog mozga po svojim 
sposobnostima da uđu u odnos s drugima, da nezavisno djeluju, da budu sebe svjesni i u svim 
drugim osobinama za koje se može razumno reći da životu daju vrijednost. (...). Jedina stvar koja to 
dijete razlikuje od životinje, u očima onih koji tvrde da ono ima «pravo na život», jest to da ono 
biološki pripada vrsti Homo Sapiens, dok čimpanze, psi i svinje tu ne spadaju. Međutim, 
upotrebljavati tu razliku kao osnovu za davanje prava na život tom djetetu a ne i ostalim životinjama 
jest, naravno, čisti specizam», u: P. Singer, Oslobođenje životinja..., nav. dj., str. 15, (emfaza je u tekstu). 
Ista teza se provlači kroz drugo naširoko poznato Singerovo djelo: usp. P. Singer, Practical Ethics, 
Cambridge University Press, Cambridge - New York — Oakleigh 21997.; usp. P. Singer, Praktična etika, 
KruZak, Zagreb 2003. 

svesti ga na «objektivnu» strukturu jednoga materijalnog bića bez da primjećuje da 
je samo polazeći od živoga bića moguće shvatiti što znači «biće» kad ga se primje- 
njuje na materiju». Drugim riječima, biologistički redukcionizam materijalistič- 
koga pečata uopće ne primjećuje da njegova interpretacija života, uključujući 
ljudski, nema nikakve veze sa životom kao takvim, nego isključivo ima veze sa 
stanjem svijesti iz kojega daje interpretaciju života. Ta je svijest bitno mizantropska, 
a njezino (ne)svjesno očitovanje događa se u takozvanoj etici animalizma. Štoviše, 
ona je opterećena tradicionalnim kategorijama koje se ni ne trudi shvatiti u njiho- 
vom izvornom duhovno-povijesnom podrijetlu. Pritom je manje važna njihova 
svijest koja se izričito opire od podsvijesti koja im nesvjesno priječi objektivnu spo- 
znaju hijerarhijskog ustrojstva bića u svijetu. Zbog toga im je smanjena odgovor- 
nost. 


UMJESTO ZAKLJUČKA 


Suvremene rasprave o biocentrizmu, osobito u kontekstu bioetike često se izdaju 
jednostranim raspoloženjem prema etičkom antropocentrizmu, u smislu da takvu 
koncepciju etike treba odbaciti, jer je kriva za suvremenu ekološku krizu. No, valja 
reći istinu da je ujedno zaslužna za uspostavu biocentrizma, ukoliko upravo radi- 
kalna biocentrička koncepcija prirode i života predstavlja kolateralni učinak no- 
vovjekovnog jednostranog veličanja čovjeka, tj. njegova razuma na štetu svih 
ostalih dimenzija i sposobnosti. No, bez obzira na tu spoznaju, dakle spoznaju koja 
jasno razotkriva unutrašnju povezanost novovjekovnoga antropocentrizma i suv- 
remenoga biocentrizma, ipak se ide za tim da se antropocentrizam strpa u isti koš 
nevaljalosti zajedno s etnocentrizmom, eurocentrizmom i geocentrizmom. U slu- 
čaju etike antropocentrizam, ona bi predstavljala tešku anomaliju koja u središte 
moralnog fenomena stavlja čovjeka, a što bi bilo neprihvatljivo. Pritom je važno ne 
ispustiti iz vida činjenicu da nastavak 'centrizam' uopće nije relevantan pojam, 
nego predstavlja tek jednu sliku, jedno gledanje ili opservaciju. Bit problema stoga 
ne počiva izvorno u odnosu etika-centar, nego u odnosu etika-čovjek. Pojam 
'centar' odnosno 'centrizam' tu izigrava eufemizam, odnosno jednu malo intelektu- 
alniju formulaciju jednog drugog, bitnijeg pitanja. Ono glasi ovako: Je li čovjek je- 
dino biće u svijetu sposobno djelovati moralno, tj. svjesno, slobodno i, posljedično, 
odgovorno? lako bi još uvijek velika većina ljudi odgovorila afirmativno na pos- 
tavljeno pitanje, ipak bi jedna glasna manjina odgovorila negativno. Međutim, nji- 
hov negativan odgovor ne sadržava dokaze protiv moralnog djelovanja, nego 
podrazumijeva dokaze protiv 'čovjeka kao jedinog bića'. No, ni to još nije istinska 
bit neslaganja. Neslaganje izbija iz poimanja granice moralnog djelovanja. Pitanje o 
granicama zamjenjuje se pitanjem o dužnostima. Je li čovjek dužan moralno 





30 R, Spaemann, Felicita e benevolenza, Vita e Pensiero, Milano 1998., str. 132. 

postupati prema životinjama, kao što to oduvijek poučava etika da je dužan 
postupati prema drugom čovjeku? Drugim riječima, obuhvaća li moralno 
djelovanje i životinje? Možda će zazvučati iznenađujuće, ali je istinito da bi velika 
većina ljudi danas na to pitanje s punim pravom odgovorila afirmativno. U čemu je 
onda problem? Ako je opravdano zahtijevati od čovjeka da sa životinjama postupa 
moralno, tj. da ih ne ugrožava, ne muči, ne ubija bez opravdanog razloga, ne 
istrebljuje nasumično i neopravdano, ne iskorištava u razvratne svrhe, ne izrabljuje 
u hedonističke svrhe, ne zarobljava u bahate svrhe, onda se nameće pitanje o 
krajnjim dometima biocentričke kritike na račun antropocentričke koncepcije etike, 
pri čemu se teško oteti dojmu da se upravo biocentrička koncepcija etike otkriva, 
htjeli to priznati ili ne, najantropocentričkijom koncepcijom etike od svih ostalih — 
npr. tradicionalnih — etika antropocentričkog pečata. Kako? Tako što biocentrička 
kritika upada u logičku pogrešku koja boluje od prešućenog antropocentrizma. 
Naime, «kako netko može sličnost s određenom vrstom učiniti kriterijem za 
moralno obuhvaćanje bez stavljanja te vrste iznad ostalih?»5!. Biocentrička kritika 
na račun etičkog antropocentrizma nužno otkriva svoje neutemeljene zahtjeve. Jer, 
ako zadnji etički kriterij za moralno obuhvaćanje drugih vrsta na istu ravan s 
ljudskom vrstom čini određeni broj (sličnih i/ili istih) karakteristika tih drugih 
vrsta s ljudskom vrstom, a kao što to neki pokušavaju dokazati?, onda je ljudska 
vrsta od početka pobjednik, jer ona posjeduje najviše takvih karakteristika i, 
posljedično, nužno mora posjedovati najviše prava. No, koliko je ova rasprava 
bizarna pokazuje pitanje o odgovornostima. U kontekstu rasprava o čovjekovim 
dužnostima prema životinjama pojavljuje se također već nekako uobičajena 
konstrukcija «prava životinja». Treba reći da pravo ide zajedno s dužnošću, 
odnosno da sloboda kao temelj pravu pretpostavlja odgovornost kao temelj 
dužnosti. Prema tome, moralnu strukturu sačinjavaju binomi pravo-dužnost i 
sloboda-odgovornost. Logički nedostatak biocentričke koncepcije očituje se u 
totalnom zaboravu govora o «dužnosti životinja» i posljedično, «odgovornosti 
životinja». Očito je da se radi o nečem besmislenom, štoviše, bizarnom. Analogno 
tome, tko je onda u stanju demantirati besmislenost i bizarnost govora o «pravima 
životinja»? Pitanje je logičke prirode i savršeno nadopunjava prethodna 
promišljanja. Je li netko spreman postaviti zahtjev da se u ime biocentričke 
koncepcije prirode i života čovjek odrekne logike? Bez obzira na odgovor na to 
pitanje, treba reći da čovjek ima dužnosti prema biljnom i životinjskom svijetu, ali 
nipošto ne dužnosti izvede iz naturalističke uravnilovke, nego izvede iz 
ontološkog ustrojstva svijeta, prirode i samoga čovjeka, tj. njegove biti koja ga 
izdaje jedinim moralnim bićem u sebi u prirodi. Prema tome, «današnje rješenje 
problema, onoga što stoji u temelju odbacivanja etičkog antropocentrizma, a koje 
treba pomno voditi računa o ispravnom moralnom stavu prema prirodi, sastoji se 





31 F. de Waal, Prirodno dobri: podrijetlo ispravnog i pogrešnog kod ljudi i drugih životinja, Naklada Jesenski i 
Turk, Zagreb 2001., str. 276. 
? Usp. P. Cavalieri — P. Singer, The Great Ape Project. Equality Beyond Humanity, Fourth Estate, London 
1993. 
37 


Soc. ekol. Zagreb, Vol. 15 (2006), No. 1-2 (23— 41) 
T. Matulić: Ideja antropocentrizma u ozračju biocentričke paradigme 





u pronalaženju u svakoj konkretnoj situaciji jedne uravnotežene jednakosti između 
čovjekovog prava na zadovoljenje svojih prirodnih potreba (shvaćene u prikladno 
širokom smislu) i dužnog poštovanja prema ostalim neljudskim prirodnim bićima 
proporcionalno njihovom ontološkom dostojanstvu», tj. njihovom statusu na 
hijerarhijskoj ljestvici Živih bića, pročišćenoj od svih starih i novih predrasuda i 
jednostranosti. Usuglašavanje je stoga itekako moguće, ali je pritom nužno 
napuštanje ideologijski konstruiranog diskursa u bioetičkim raspravama. 

IDEA OF ANTHROPOCENTRISM IN VIEW OF 
THE BIOCENTRIC PARADIGM 


Tonči Matulić 
Roman Catholic Theological Faculty, Zagreb 


Summary 


In this paper, the author analyses the idea of anthropocentrism, with a special emphasis on idea the idea of ethical anthro- 
pocentrism, in view of environmental crisis and biocentric paradigm. Ideational position makes up the dissent with claims 
of radical biocentric concept of nature and life, which goes in direction of egalitarian levelling of natural forms of life. In 
these terms, the author tries to show that biocentric paradigm, together with environmental crisis, is an offspring of mod- 
ern conception of a man, nature and life, and not genuinely biblical and Christian conception. This knowledge has the 
main role in a review on epistemological, logical and ethical dimensions of biocentric concept of nature and life, because it 
has been shown that with the analysis of these dimensions radical demands of biocentric concept of nature and life are 
infused sometimes with radical critique at the expense of Christian concept of nature and life, which is not only unjusti- 
fied but misses the target. The radical biocentric concept takes as a starting point, namely, some theoretical presumptions 
which are not neither scientifically nor philosophically proved, and on the basis of a critique of these presumptions, further 
in the text, the author tries to direct the twhole discourse toward philosophical overcoming of pointed out dissent between 
biocentrism and anthropocentrism, after the fashion of logical and real giving prominence of ontological dignity of all 
living creatures, but in accordance with their moral status within objective hierarchical structure of nature and life, in- 
cluding naturally a man. 


Key words: anthropocentrism, biocentrism, ethics, bivethics, Christianity, a man, nature, life, environmental crisis 


DIE IDEE DES ANTHROPOZENTRISMUS IM KONTEXT DES 
BIOZENTRISCHEN PARADIGMAS 


Tonči Matulić 
Katholisch — Theologische Fakultiit, Zagreb 


Zusammenfassung 


Im vorliegenden Artikel wird die Idee des Anthropozentrismus behandelt, mit besonderer Betonung auf der Idee des ethi- 
schen Anthropozentrismus, im Kontext der čkologischen Krise und des biozentrischen Paradigmas. Den Ideenausgangs- 
punkt bildet das Nichteinverstiindnis mit den Forderungen des radikalen biozentrischen Konzeptes der Natur und des 
Lebens, das sich in Richtung einer egalitaristischen »Uravnilovka« von allen natiirlichen Lebensformen bewegt. In dem 
Sinne wird es im Artikel versucht darzustellen, dass das biozentrische Paradigma, zusammen mit der Umweltkrise, ein 
Kind einer neuzeitigen Konzeption des Menschen, der Natur und des Lebens ist, und nicht der urspriinglich biblischen 
und christlichen Konzeption. Diese Erkenntnis spielt die Hauptrolle in der kritischen Betrachtung der epistemologischen, 
logischen und ethischen Dimension der biozentrischen Konzeption von Natur und Leben, denn durch die Analyse von 
diesen Dimensionen wird gezeigt, dass die radikalen Forderungen der biozentrischen Konzeption von Natur und Leben 
sehr oft von einer radikalen Kritik der christlichen Konzeption von Natur und Mensch durchdrungen sind, die nicht nur 
unberechtigt sondern auch verfehlt ist. Der Ausgangspunkt der radikalen biozentrischen Konzeption nimlich sind man- 
che theoretische Voraussetzungen, die weder wissenschaftlich noch philosophisch begriindet sind, und auf Grund von 
Kritik dieser Voraussetzungen wird im Artikel versucht, den Diskurs in Richtung einer philosophischen Bewćiltigung der 
Meinungsverschiedenheiten zwischen Biozentrismus und Anthropozentrismus zu steuern, indem man logisch und realis- 
tisch die ontologische Wiirdigkeit aller Lebewesen hervorhebt, aber ihrem moralischen Status innerhalb eines objektiven 
hierarchischen Aufbaus von Natur und Leben gemiiB8, wobei der Mensch natiirlich mit einbezogen ist. 


Schliisselwčrter: Anthropozentrismus, Biozentrismus, Ethik, Bioethik, Christentum, Mensch, Natur, Leben, Umquelt- 
krise 


41 


